b'\n_START_ARTICLE_\nTotas\n_START_SECTION_\nKultas\n_START_PARAGRAPH_\nI\xc5\xa1 prad\xc5\xbei\xc5\xb3 Toto kulto centras buvo Hermopolis, bet jau III t\xc5\xabkst. pr. m. e. \xc5\xa1is kultas tapo populiarus visame senov\xc4\x97s Egipte. Hermopolio kosmogonijoje \xe2\x80\x93 auk\xc5\xa1\xc4\x8diausiasis demiurgas, kuris atsibunda Nun gelm\xc4\x97se ir dievi\xc5\xa1k\xc5\xb3j\xc5\xb3 gali\xc5\xb3 kupinu \xc5\xbeod\xc5\xbeiu sukuria vis\xc4\x85 b\xc5\xabties hierarchij\xc4\x85. Pirmiausia i\xc5\xa1 jo l\xc5\xabp\xc5\xb3 arba lotoso \xc5\xbeiedo, \xc4\xaf kur\xc4\xaf \xc4\xafdedama dievi\xc5\xa1koji s\xc4\x97kla, gyva\xc4\x8di\xc5\xb3 ir varliagyvi\xc5\xb3 pavidalu pasirodo 8 archetipiniai pradai (4 poros)._NEWLINE_Viename tekste buvo nurodyta, jog pats Totas iki 7726 m. buvo Egipto valdovas._NEWLINE_Totas yra kult\xc5\xabrinis herojus. Jis i\xc5\xa1rado ra\xc5\xa1t\xc4\x85, i\xc5\xa1mok\xc4\x97 \xc5\xbemones ra\xc5\xa1yti ir skai\xc4\x8diuoti ir sakoma, kad Totas \xe2\x80\x9esupranta visas kalbas\xe2\x80\x9c. Tai ra\xc5\xa1to, aritmetikos, geometrijos, muzikos, medicinos, magijos, geografijos ir visoki\xc5\xb3 men\xc5\xb3 pradininkas, mokytojas bei dvasinis \xc4\xaf\xc5\xa1ventintojas._NEWLINE_Helenizmo laikais Totui buvo priskiriama \xc4\xafvairi\xc5\xb3 liturgini\xc5\xb3 magi\xc5\xa1k\xc5\xb3 tekst\xc5\xb3 autoryst\xc4\x97, kurie, kaip palankiai veikianti priemon\xc4\x97, b\xc5\xabdavo \xc4\xafdedami \xc4\xaf laidojimo r\xc5\xabsius._NEWLINE_Totas yra Horo ir Seto teis\xc4\x97jas. Jis paskiria \xc5\xbemogaus gimimo ir mirties dien\xc4\x85, kaip eneados ra\xc5\xa1tininkas dalyvauja mirusi\xc5\xb3j\xc5\xb3 teisme ir u\xc5\xbera\xc5\xa1o mirusiojo \xc5\xa1irdies svor\xc4\xaf, duoda nurodymus mumifikuoti mirus\xc4\xafj\xc4\xaf.'